

VLADA REPUBLIKE HRVATSKE

Zagreb, 22. veljače 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog uredbe o rasponima koeficijenata u platnim razredima u jedinstvenoj platnoj ljestvici u državnoj službi i javnim službama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 26. stavka 3. Zakona o plaćama u državnoj službi i javnim službama („Narodne novine“, br. 155/23.), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**U R E D B U**

**o rasponima koeficijenata u platnim razredima u jedinstvenoj platnoj ljestvici u državnoj službi i javnim službama**

***Predmet Uredbe***

**Članak 1.**

Ovom Uredbom utvrđuju se rasponi koeficijenata u platnim razredima u jedinstvenoj platnoj ljestvici u državnoj službi i javnim službama.

***Platna ljestvica***

**Članak 2.**

(1) Platnu ljestvicu čini 16 platnih razreda.

(2) Koeficijenti za obračun plaće u platnoj ljestvici određuju se u rasponu od 1,00 do 8,00.

***Rasponi koeficijenata u platnim razredima***

**Članak 3.**

Rasponi koeficijenata u platnim razredima su:

|  |  |  |
| --- | --- | --- |
| **PLATNI RAZRED** | **Raspon koeficijenata** | |
| 1. | 1,00 | 1,20 |
| 2. | 1,21 | 1,38 |
| 3. | 1,39 | 1,49 |
| 4. | 1,50 | 1,69 |
| 5. | 1,70 | 1,79 |
| 6. | 1,80 | 1,89 |
| 7. | 1,90 | 2,00 |
| 8. | 2,01 | 2,29 |
| 9. | 2,30 | 2,49 |
| 10. | 2,50 | 2,80 |
| 11. | 2,81 | 3,39 |
| 12. | 3,40 | 3,69 |
| 13. | 3,70 | 4,19 |
| 14. | 4,20 | 4,70 |
| 15. | 4,71 | 5,99 |
| 16. | 6,00 | 8,00 |

***Koeficijenti za obračun plaće***

**Članak 4.**

Nakon provedenog postupka vrednovanja i razvrstavanja radnih mjesta u platne razrede u skladu sa zakonom, posebnom uredbom utvrđuju se koeficijenti za obračun plaće radnih mjesta unutar raspona koeficijenata platnih razreda u koja su radna mjesta razvrstana.

***Stupanje na snagu Uredbe***

**Članak 5.**

Ova Uredba objavit će se u „Narodnim novinama“, a stupa na snagu 1. ožujka 2024.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Predlaže se donošenje uredbe kojom se utvrđuju rasponi koeficijenata u platnim razredima u jedinstvenoj platnoj ljestvici u državnoj službi i javnim službama.

Prema članku 26. Zakona o plaćama u državnoj službi i javnim službama („Narodne novine“, br. 155/23.), platnu ljestvicu čini 16 platnih razreda. Koeficijenti za obračun plaće u platnoj ljestvici određuju se u rasponu od 1,00 do 8,00. Rasponi koeficijenata u platnim razredima u okviru jedinstvene platne ljestvice za državna tijela i javne službe utvrđuju se uredbom Vlade na prijedlog tijela državne uprave nadležnog za službeničke odnose.

Prema prijedlogu ove Uredbe, rasponi koeficijenata u platnim razredima su:

|  |  |  |
| --- | --- | --- |
| **PLATNI RAZRED** | **Raspon koeficijenata** | |
| 1. | 1,00 | 1,20 |
| 2. | 1,21 | 1,38 |
| 3. | 1,39 | 1,49 |
| 4. | 1,50 | 1,69 |
| 5. | 1,70 | 1,79 |
| 6. | 1,80 | 1,89 |
| 7. | 1,90 | 2,00 |
| 8. | 2,01 | 2,29 |
| 9. | 2,30 | 2,49 |
| 10. | 2,50 | 2,80 |
| 11. | 2,81 | 3,39 |
| 12. | 3,40 | 3,69 |
| 13. | 3,70 | 4,19 |
| 14. | 4,20 | 4,70 |
| 15. | 4,71 | 5,99 |
| 16. | 6,00 | 8,00 |

Platni razredi obuhvaćaju skupine radnih mjesta koja su iste ili slične vrijednosti, s obzirom na razinu standardnih mjerila za vrednovanje i klasifikaciju radnih mjesta. Stoga utvrđeni rasponi koeficijenata u platnim razredima osiguravaju da u isti platni razred budu razvrstana radna mjesta iste ili slične vrijednosti odnosno da hijerahijski viša radna mjesta budu u višim platnim razredima od hijerarhijski nižih radnih mjesta.

Službenik ili namještenik kod napredovanja, odnosno kod rasporeda na više radno mjesto (radno mjesto višeg ranga) prelazi u viši platni razred.

Nakon provedenog postupka vrednovanja i razvrstavanja radnih mjesta u platne razrede u skladu sa zakonom, posebnom uredbom utvrđuju se koeficijenti za obračun plaće radnih mjesta unutar raspona koeficijenata platnih razreda u koja su radna mjesta razvrstana.

Prema članku 14. stavcima 1. - 4. Zakona o plaćama u državnoj službi i javnim službama, koeficijenti za obračun plaće radnih mjesta u državnoj službi i javnim službama utvrđuju se na temelju provedenog vrednovanja radnih mjesta (primjenom standardnih mjerila za vrednovanje i klasifikaciju radnih mjesta propisanih ovim Zakonom), a u okviru raspona koeficijenata platnog razreda u koji je razvrstano radno mjesto.

Nazive radnih mjesta, uvjete za raspored, klasifikaciju radnih mjesta i pripadajući platni razred te koeficijente za obračun plaće u državnim tijelima utvrđuje Vlada uredbom na prijedlog tijela državne uprave nadležnog za službeničke odnose, uz prethodno mišljenje Vijeća za praćenje i unaprjeđenje sustava plaća u državnoj službi i javnim službama.

Nazive radnih mjesta, uvjete za raspored, klasifikaciju radnih mjesta i pripadajući platni razred te koeficijente za obračun plaće u javnim službama utvrđuje Vlada uredbom na prijedlog tijela državne uprave nadležnog za rad, uz prethodno mišljenje Vijeća za praćenje i unaprjeđenje sustava plaća u državnoj službi i javnim službama.

Za donošenje navedenih uredbi potrebno je prethodno utvrditi raspone koeficijenata u platnim razredima u jedinstvenoj platnoj ljestvici u državnoj službi i javnim službama.

Za provedbu ove Uredbe nije potrebno osigurati sredstva u državnom proračunu Republike Hrvatske.